google/wiki40b huggingface dataset:
Belle Époque

Politikk og økonomi

I 1860 ble Frankrike større ved ervervet av Nice/Savoie, men landet tapte Alsace-Lorraine ved fredsavtalen i 1871. Etter den fransk-tyske krig fulgte imidlertid en lang fredsperiode i Europa som bragte med seg store økonomiske og tekniske fremskritt, i særdeleshet i Frankrike, Storbritannia, Tyskland, Italia og Østerrike-Ungarn. 
I den tredje republikk (1871-1940), etter depresjonen 1873-1896, fulgte en periode med økonomisk vekst innen rammen av hva som i Frankrike kalles den andre industrielle revolusjon.
La belle époque var preget av det økonomiske oppsvinget og preget storbyenes boulevarder, kaféer, kabaréter, kunstsalonger og konserthus. Perioden pleier i Frankrike også å assosieres med «les bains de mer», badebyer som oppstod i Frankrike som resultat av de nye jernbanene.
Arbeiderklassen rundt om i Europa begynte å organisere seg i fagforeninger og politiske partier, og det var i denne perioden de første europeiske sosialistiske partier ble grunnlagt.
I perioden ble Frankrike også rammet av en rekke politiske skandaler, blant annet Dreyfusaffæren (1894-1906).

Teknologi

I perioden ble samfunnet grunnleggende endret av en lang rekke oppfinnelser. Fra fotografiet utviklet filmen seg, velocipeden ble utviklet til sykkelen og mindre og lettere motorer muliggjorde motorsykkelen, bilen og senere flyvemaskinen. Store fremskritt ble også gjort innen kjemi, elektronikk og jernindustri. Epokens tiltro til teknologi viste seg blant annet i Jules Vernes science fiction-romaner.
Oppdagelser innen medisin og hygiene førte til at dødeligheten minsket og livslengden øket.

Kunst

I la belle époque oppstod flere kunstretninger som fortrengte den akademiske og romantiske kunst som hadde dominert kunstlivet.
Impresjonismen slo gjennom, og Paul Cézanne utviklet postimpresjonismen. Denne i sin tur var en inspirasjonskilde for først fauvismee (Henri Matisse) og senere kubismen (Pablo Picasso) som videreutviklet seg i forskjellige for modernistiske retninger.
Impresjonismen påvirket også musikken med komponister som Claude Debussy (Faunens ettermiddag etter et dikt av Stéphane Mallarmé) og Erik Satie (Gymnopédies).
Innen bildekunst, kunsthåndverk, innredning og arkitektur fikk art nouveau stor betydning. En av periodens mest betydelige kunstnere var Henri de Toulouse-Lautrec.

Slutten på la belle époque

Noen historikere velger å tidfeste sluttpunktet for la belle époque til passasjerfartøyet Titanics undergang i 1912, en hendelse som av mange ble oppfattet som beviset på at teknikken og vitenskapen stod maktesløs overfor naturens krefter.
Storfjorden (Vestvågøy)

Storfjorden, også Storfjordpollen, er navnet på den innerste delen av Finnstadpollen i Vestvågøy kommune i Lofoten. Pollen strekker seg rundt 2 kilometer nordover til bygda Storfjord. Forbindelse til Finnstadpollen er gjennom det korte sundet Straumen som går mellom Finnstadneset og Apenes.
Gårdene ved Harteigen ligger på østsiden, langs fylkesvei 840, mens Skogset og Finnstad ligger på vestsiden, langs fylkesvei 837.
Gunvor Schnitler

Bakgrunn og yrkeskarrière

Hun er datter av kranformann Ingvald Moe (1910–1980) og husmor Martha Lucie Moan (1904–2000), og ble i 1951 gift med murmester Johan Schnitler fra Trondheim.
Gunvor Schnitler har examen artium fra 1949, eksamen fra Trondheim lærerskole fra 1966, 1. avdeling i sosialpedagogikk fra 1971 og 2. avdeling i samme fag fra 1986. Schnitler var lærervikar på Byneset 1949–1950, kontorassistent ved Norsk Staaltaugfabrikk A/S 1950–1951, kontorassistent ved Trondheim trygdekasse 1952–1954, lærervikar i Trondheim og Leksvik 1959–1963, lærer i Trondheim 1966–1970, øvingslærer ved Trondheim lærerskole 1970–1977, konsulent ved skolesjefens kontor 1986–1989, spesialpedagog ved skoleavdelingen ved Haukåsen psykiatriske sykehus 1989–1994 og spesialpedagog ved Heimdal videregående skole 1994–1997.
Blant hennes tillitsverv kan nevnes leder i rådet for Norsk Forbund for fjernundervisning 1982–1990, styremedlem i Norges Forsvarsforening 1986–1996, medlem av Fokus Banks representantskap 1990–1993, styremedlem ved Trondheim offentlige skole for døve 1991–1992 og styremedlem i Kiwanis International 1999–2002.

Politisk arbeid

Schnitler var styremedlem i Trondheim Unge Høyre 1951–1953, varamedlem av Sør-Trøndelag fylkesting 1972–1975, gruppeleder i Trondheim skolestyre 1972–1977, medlem av Trondheim bystyre 1972–1977 (herav formannskapet 1976–1977), leder i Sør-Trøndelag Høyres studieutvalg for undervisning 1974–1977 samt viseformann i Trondheim Høyre 1975–1977 og 1985–1986.
Hun var innvalgt på Stortinget fra Sør-Trøndelag 1977–1985, og var medlem av Stortingets forsvarskomité 1977–1982, sekretær i Stortinget 1981–1985, sekretær i Stortingets fullmaktskomité 1981–1985, medlem av Stortingets valgkomité 1981–1985, medlem av Stortingets kontrollkomité 1981–1985 og medlem av Stortingets sosialkomité 1982–1985.
Robert Storm Petersen

Skuespiller-karriere

Robert Storm Petersen kom første i lære som slakter hos sin far. Etter at Nikolai-kirken i Københavns indre by brant ned i 1795, ble det innrettet slakterboder på den åpne plassen der bare tårnet stod tilbake. Storm P.s far var en av disse slakterne.
Senere ble han skuespiller på Casino 1905–1907, Dagmarteatret 1907–1909 og seinere i flere kabareter i København, bl.a. i kunstner-kabareten Edderkoppen 1914–1918. Han var på turné i USA 1919–1920 og skuespiller ved Det Kongelige Teater i København 1930–1933. Han spilte også i noen av de tidligste danske stumfilmene og var en tegnefilmpioner. Seinere medvirket han i filmene Fange nr. 1 (1935) og Berlingske Tidende (1949).

Tegner-karriere

Under opphold i Paris ble han svært opptatt av fransk ekspresjonisme, men etter en periode med romantiske ungdomsmalerier fant han sitt rette felt i den humoristiske tegningen, der han med lun humor og sprudlende fantasi i britisk «crazy-humor»-tradisjon filosoferte over tilværelsens små og store hendelser. Han begynte som bladtegner ved vittighetsbladene Klods-Hans, Blæksprutten og Lurifax, der han skapte seriene Peter Vimmelskaft, Peter og Ping og De tre små mænd. Han var medarbeider i avisene Ekstra Bladet 1900–1905 og Berlingske Tidende 1914–1949. De fleste av Storm P.s rundt 60 000 tegninger finnes i Berlingske Tidende og i de mange seriene han utgav med egen tekst.
Han prøvde seg i USA, men amerikanerne likte ikke tegningene hans, og forstod ingenting av hans humor. I København ble han en kjent skikkelse med sin kjappe replikk. En gang da han på tur gjennom en kirkegård traff på to gravere som tok seg en pause, sittende på kanten av en åpen grav, sa han: «Vi har det nok bedre, vi er oppe i dag.»
Mange av Storm P.s originaltegninger er utstilt i Storm P.-Museet på Frederiksberg i København. Det åpnet i 1977 i en nedlagt politistasjon.
Ved gjennomgang av dokumenter i Rigsarkivet ble det oppdaget at Storm P. gjennom mange år var medlem av den tyske kulturforeningen Nordische Gesellschaft som ble kontrollert av det tyske nazistpartiet, men at han meldte seg ut i 1944.
Han er gravlagt på Frederiksberg Ældre Kirkegård.
Yueyang

Yueyang (kinesisk: 岳阳; pinyin: Yuèyáng) er en kinesisk by på prefekturnivå i provinsen Hunan i Sør-Kina. Befolkningen innen grensene anslås (2004) til 5,27 millioner. 
Byprefekturet ligger ved bredden av Dongtingsjøen. Ved byen ligger Yueyang kullkraftverk.

Historie

Området hadde befolkning allerede mer enn 1000 år f.Kr. Det ble etablert i 210 e.Kr. som distriktet Hanchang, i de tre rikers tid. 
Under Song-dynastiet (960–1279) ble Yueyang sterkt befestet. En ca. 6,5 km lang mur ble bygd rundt byen, som ble sete for den militære områdeforvaltningen, og dfet var på denne tiden at navnet Yueyang kom i bruk. Erobringen av byen under Taipingopprøret i 1852 var en viktig seier for opprørerne på deres fremrykning nordover log langs Yangzielven mot Nanjing. 
Det var ved grunnleggelsen av Folkerepublikken Kina i 1949 at Yueyang ble byprefektur.

Jernbane

Beijing-Hongkong høyhastighetsjernbane har stoppested her. 
Jingguangbanen, som er den konvensjonelle toglinjen mellom Beijing i nord og Guangzhou i sør, har stoppested her. Denne sterkt trafikkerte jernbanelinjen er også innom blant annet Shijiazhuang, Handan, Zhengzhou, Wuhan, Changsha og Shaoguan.
VM i kunstløp 1900

VM i kunstløp 1900. Det femte verdensmesterskapet i kunstløp ble arrangert i Davos i Sveits 10. og 11. februar 1900. Det var kun en konkurranse for menn og det var kun to utøvere fra to nasjoner som deltok. Gustav Hügel fra Østerrike ble verdensmestere i kunstløp for tredje gang, sitt første verdensmesterskap vant han i Stockholm i 1897 og sitt andre i Davos i 1899.
Collateral Beauty

Handling

En suksessfull reklamesjef bosatt i New York (Will Smith) mister datteren sin og trekker seg fra samfunnet. Vennene hans (Edward Norton, Michael Peña, Kate Winslet) setter i gang en merkelig plan for å tvinge ham til å konfrontere sorgen.
Gunnar Reiss-Andersen

Bakgrunn

Gunnar Reiss-Andersen gikk til sjøs 17 år gammel, og seilte i ett år med en brigg der onkelen Knut Knutsen var skipper. Etter examen artium ved Frogner skole i Kristiania i 1916 gikk han inn i det militære og utdannet seg til underoffiser. Han studerte kunstmaling i København og Paris. I flere år virket han som kunstmaler, illustratør med utforming av bokomslag, og kunstanmelder i Arbeiderbladet.

Dikter

I 1921 debuterte han som lyriker med diktsamlingen Indvielsens aar.
Han deltok i motstandskampen under Andre verdenskrig og flyktet til Sverige. Under oppholdet i Sverige kom han i kontakt med den modernistiske svenske lyrikken, og ble sterkt påvirket av denne. Med det fyldige bindet Samlede dikt (1946) fremstod han i etterkrigsårene som en av de store norske samtidspoeter, aktet og æret også i nabolandene.
Reiss-Andersen fikk Statens kunstnerlønn fra 1945. I 1962 ble han utnevnt til ridder av 1. klasse av St. Olavs Orden. Fra 1963 mottok han også en æreslønn fra Gyldendal.
Gunnar Reiss-Andersen var gift første gang 1921 med Elisabeth "Lizzie" Waage (1898–1962), skilt. De var foreldre til journalisten Gry Waage. Reiss-Andersen ble gjengift 1925 med Tordis Anker Castberg (1899–1967), datter av fiolinist Torgrim Castberg. Deres sønn Helge er far til høyesterettsadvokat Berit Reiss-Andersen. Gunnar Reiss-Andersen var dessuten far til journalisten Dag Halvorsen.

Ettermæle

Hans kanskje mest kjente dikt «Til hjertene», er brukt som ledemotiv i Gunnar Staalesens krimnovelle Gunnar Reiss-Andersen, sa han.
Svart Metall bandet Vreid har basert alle tekstene fra I krig på Dikt fra Krigstiden.
En byste av Reiss-Andersen står i utkanten av bøkeskogen i Larvik.
Benkull

Benkull (staves også beinkull) er et aktivt kull som fremstilles ved sterk oppheting av avfettede ben uten tilgang på luft. Det er et svart produkt som består av ca. 10 prosent karbon, mens resten er kalsiumfosfat og andre mineralbestanddeler.

Bruksområder

Benkull brukes til dels som svart pigment, men har større betydning som absorpsjonsmiddel ved rensing av løsninger, f.eks. i sukkerraffineringen, i rensing av parafinvoks og i vannbehandling. Ved vannbehandling fås enkle filtre kjøpt. Sprit kan også renses med benkull, og en gang hevdet et kjent vodkamerke at de lot spriten renne gjennom fem tonn kull før den ble tappet. Andre bruksområder er vinfremstilling, gassmasker og kjøkkenventilatorer som resirkulerer luft. Felles for bruken er at absorpsjonsevnen etter hvert avtar, slik at filteret må skiftes ut etter en viss brukstid.
Orgoroso

Transport

Ruta 90 de los Charrúas forbinder Orgoroso med Porvenir og Guichón.
Brooke Shields

Biografi

Shields' karriere som modell begynte på midten av 1960-tallet mens hun var barn, og hun fortsatte som suksessrik barnemodell igjennom 1970-tallet. Tidlig i 1980 (i en alder av 14) var Shields den yngste modellen som noensinne hadde opptrådt på forsiden av motebladet Vogue. Senere det samme året (da i en alder av 15) opptrådte hun i kontroversielle TV-reklamer og reklameplakater for Calvin Klein jeans. I TV-reklamen uttalte hun det berømte slagordet «Nothing comes between me and my Calvins». Da hun fylte 16, hadde Shields allerede blitt et av de mest gjenkjente fjesene i verden på grunn av sin doble karriere som provokativ motemodell og barneskuespiller.
Shields' filmkarriere begynte i 1978 da hun opptrådte i Louis Malles Pretty Baby, en film der hun spilte et ungt barn som bodde på bordell, og der det var flere nakenscener. På grunn av at hun bare var 12 år gammel da filmen ble lansert, og muligens bare 11 da den ble spilt inn, ble det stilt spørsmål rundt filmen angående barnepornografi. Dette ble fulgt av en noe mindre kontroversiell, men også mindre populær film, Wanda Nevada (1979).
Etter to år med filminnspilling påstår enkelte at Shields' mest kjente film er Den blå lagune (1980). Denne filmen inneholdt også nakenscener, men Shields har senere bevitnet i en amerikansk høring at det ble brukt eldre kroppsmodeller i en del av scenene. Hun er også husket for Endless Love (1981).
Shields la filmkarrieren på hylla for å gå på Princeton University fra 1983 til 1987, der hun fikk en grad innen fransk litteratur. 
I 1984 var Brooke Michael Jacksons date til Grammy Awards-utdelingen, og hun gikk også ut med ham en kort periode.
Shields har også opptrådt i flere TV-serier og musikaler på scenen. Hun er kanskje mest kjent fra TV-serien Se opp for Susan (orig. Suddenly Susan). Hun har også gjort gjesteopptredener i TV-seriene Venner for livet, Et syttitallsshow og Two and a Half Men.
Mimobybe

Utbredelse

Arten er kjent fra Filippinene (Luzon).
Diadelia

Utseende

Middelsstore, slanke, grå- eller brunlige trebukker. Antennene er omtrent så lange som kroppen. Pronotum er nærmest tønneformet, med en kort tann midt på hver side. Dekkvingene er jevnbrede med svakt markerte "skuldre".

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

De aller fleste artene lever på Madagaskar, men slekten er også representert på det afrikanske fastlandet.
Jakten

Handling

Både Knut (Tor Stokke) og Bjørn (Rolf Søder) er forelsket i Guri (Bente Børsum), men så dør den ene på jakt. Alt er erotisk og landskapet overveldende. Handlingen var ikke kronologisk, og man benyttet monolog av fortelleren Olafr Havrevold i stedet for dialoger. Opptakene foregikk i Fåvang og ved ABC-Film sine studier i Oslo.

Mottakelse

Den ble først vist på Klingenberg kino, men fikk lunken mottakelse i pressen. Den ble også nominert til feature film under Filmfestivalen i Cannes i 1959 og i 1960, der den også vant lydprøvene, og journalistene her hjemme mente så at filmen var berømmelsesverdig dristig og bevisst formeksperimentelt.
Nebbflikvinger

Utseende

Middelsstore sommerfugler (vingespenn 40 – 70 mm), vingene brune med hvite eller gule flekker, noen ganger med blå eller fiolett metallglans. Denne gruppen har et ganske enhetlig utseende. Kroppen er slank, hodet forholdsvis stort. Labialpalpene er meget lange (minst halvparten så lange som antennene), rette, framstrakte og tilspissede slik at de minner om et nebb. Sugesnabelen er velutviklet. Antennene er snaut halvparten så lange dom forvingene og markert klubbeformede. Forvingene har en markert innskjæring bak spissen, som derfor stikker litt krokformet fram. Bakvingen, noen ganger også forvingen, har en bølgete ytterkant. Forvingenes underside er farget omtrent som oversiden, bakvingenes underside ensfarget grå eller brun. Hannene har reduserte frambein, mens disse er velutviklede hos hunnene.

Levevis

Det ser ut til at alle artene har larver som lever på slekten nesletre (Celtis, hampfamilien), selv om biologien ikke er kjent for noen av de sjeldne artene. Noen arter, som europeisk nebbflikvinge (Libythea celtis), amerikansk nebbflikvinge (Libytheana carinenta) og Libythea laius, har meget store utbredelser, mens andre bare finnes på enkelte øyer, for eksempel Libythea collenettei på Marquesasøyene og Libytheana fulvescens på Dominica. Øy-artene er ofte ganske sjeldne og truede, og én, Libythea cinyras fra Mauritius, er bare kjent fra et enkelt eksemplar, typeeksemplaret (det arten ble beskrevet fra). I alle fall den afrikanske arten Libythea labdaca og den amerikanske Libytheana carinenta kan foreta store vandringer der millioner av sommerfugler flyr ganske lange strkninger. De fleste artene er knyttet til skog, men enkelte kan også finnes i ørkenområder.
MS «Norröna»

Historie

Siden 1984 var den såkalte The North Atlantic Link-ruten i nord-atlanteren trafikkert av rederiets første skip, som også hadde navnet MS «Norröna» (bygd i 1973). Allerede i 1995 ble planer om et nytt skip diskutert, og på grunn av økende trafikk, besluttet rederiet ved årtusenskiftet å bygge en ny og moderne cruiseferge for å erstatte gamle MS «Norröna». Byggekontrakten ble inngått med det tyske verftet Flensburger Schiffbau-Gesellschaft mbH & Co. i Flensburg, men oppdraget ble senere overført til Flender Werft i Lübeck. Kjølstrekkingen fant sted 7. januar 2002, og skroget ble sjøsatt 24. august 2002. Overleveringen fant sted 7. april 2003, og 3 dager senere la MS «Norröna» ut på sin jomfrutur i ruten mellom Færøyene, Island, Skandinavia og Shetland.
15. januar 2004 kolliderte MS «Norröna» med kaien i Tórshavn på Færøyene, og fikk en ti meter lang flenge i skroget. Skipet ble reparert ved det tyske verftet Blohm & Voss i Hamburg, og 20. mars samme år var skipet tilbake i rute igjen. 11. november 2007 kom MS «Norröna» i vanskeligheter da hun underveis fra Bergen til Tórshavn fikk maskinproblemer i dårlig vær. Skipet krenget voldsomt, og flere kjøretøy på bildekk ble totalskadet. Skipet gikk til Lerwick på Shetland og fikk utført mindre reparasjoner før hun returnerte til ruten.
I 2008 ble Shetland fjernet fra ruteplanen. I 2009 ble også seilingene til Bergen og Scrabster i Skottland sløyfet, slik at seilingsplanen fra 2010 omfatter anløp til Hanstholm og Esbjerg (senere bare Hirtshals) i Danmark, Tórshavn på Færøyene, og Seyðisfjörður på Island.

Skipet

MS «Norröna»s tonnasje er 35 966 bruttotonn, 15 922 nettotonn (NT), og lasteevnen er 6 113 dødvekttonn. Fremdriften blir besørget av fire Caterpillar 6M43 dieselmotorer koblet parvis på to propellakslinger. Oppgitt total-ytelse er 30 000 hestekrefter (bhk). De to propellene er levert av Schottel Schiffsmaschinen i Wismar, Tyskland, og har vribare blad. I tillegg har skipet to sidepropeller i baugen med total ytelse 4 755 hestekrefter (bhk). Elektrisk kraft blir besørget av tre dieseldrevne Caterpillar generatorer, to av typen 9M20, og én 6M20, samt en dieseldrevet nødgenerator av typen Cummins KTA38-D(M). Samlet lengde på bildekkets oppstillingsplasser er 1 830 meter, og det er plass til 800 personbiler eller 130 vogntog.
MS «Norröna» er sertifisert for 1 482 passasjerer, og har 1 012 køyeplasser fordelt på 318 lugarer. Alle lugarene har fjernsyn og dusj/WC. Skipet er utstyrt med aktive stabilisatorer midtskips, og har helikopterdekk akterut på øverste dekk. I høysesongen har MS «Norröna» et mannskap på 118, mens det i lavsesongen er redusert til 20–25, avhengig av passasjertallet. Minimumsbemanningen er tre på broen, fem i maskinen og seks på dekk.
MS «Norröna» har IMO-nummer 9227390.
Otto Suhr

Bakgrunn

Otto Suhr ble født i Oldenburg, men familien flyttet allerede da han var ni år til Osnabrück, og fire år senere til Leipzig. I 1914 påbegynte han studier i nasjonaløkonomi, historie og journalistikk. Første verdenskrig betød at han måtte sette studiene i bero i fem år.

Karriere

Som 28-årig, i 1922, ble han ansatt som sekretær ved Allgemeiner Deutscher Gewerkschaftsbund. Han var gift med Susanne Pawel, og paret bodde i Zehlendorf. 
Fra 1933 til 1935 arbeidet Otto Suhr som redaktør for det berlinske uketildsskriftet Blick in die Zeit og dessuten som fri (frilans) skribent innen feltet næringsliv, blant annet for Frankfurter Zeitung og magasinet Deutscher Volkswirt. 
Etter den nasjonalsosialistiske maktovertakelse i 1933 hørte Suhr til fagvegelsens undergrunnsarbeide og til motstandskretsen rundt Adolf Grimme. Av politiske grunner og på grunn av at hans hustru var jødinne, kom han også i Gestapos søkelys. Mot slutten av krigen var han i fare for å arrestert, men han klarte i siste øyeblikk å komme seg unna. Han og hustruen fant tilflukt hos Berlin-journalisten Herta Zerna, som hadde skjult flere jøder fra Gestapo.
Otto Suhr var fra 1946 til 1950 sammen med Louise Schroeder utgiver av tidsskriftet Das sozialistische Jahrhundert som ble utgikk i (opplag: 20.000, under berlinblokaden sank dette til 10.000.
I 1946 ble han medlem av Vestberlins parlament og var frem til 1954 parlamentets president. Han ble medlem av Parlamentarisches Rat 1948/1949 og medlem av den vesttyske Forbundsdagen frem til 1952.
Han mottok i 1954 Großkreuz-ordenen (Verdienstorden der Bundesrepublik Deutschland).
Ved valgene i desember 1954 tapte koalisjonspartnerne CDU og FDP med knapp margin sitt flertall og regjeringsmakten gikk over til SPD som hadde vunnet flertall i parlamentet, med én representants overvekt. Otto Suhr kunne egentlig ha dannet regjering alene, med Otto Suhr, som ble borgermester, ønsket et bredere grunnlag og regjerte med en SPD-CDU-koalisjonsregjering. Fra 1955 til sin død var han regjerende borgermester i Vest-Berlin. 
21. juli 1957 ble han turnusmessig som regjerende borgermester i Berlin valgt til president i Forbundsrådet, men døde før tiltredelse. Hans etterfølger som regjerende borgermester, Willy Brandt, gikk inn i vervet.
Bornesalpinia

Utseende

En middelsstor, avlang, mursteinsrød trebukk, dekkvingene med svarte streker. Antennene er noe lengre enn kroppen. Pronotum er omtrent sylindrisk. Dekkvingene er jevnbrede. Beina er lange og slanke.

Utbredelse

Arten er bare kjent fra Borneo (Sabah).
Rafał Szumiec

Idrettskarriere

Han representerte Polen i de paralympiske vinterlekene 2010 i Vancouver, der han deltok i slalåm og storslalåm for sittende. Han kom på 27.-plass i slalom, og ble diskvalifisert i storslalåm.
I 2012 ble han polsk mester i parasykling.
Han ble polsk mester i både slalåm, storslalåm og superkombinasjon i 2013, og i superkombinasjon i 2014.
Han deltok igjen ved Paralympiske vinterleker 2014, der han kom på 20.-plass i storslalåm. Han fullførte ikke i slalåm.
Fosfornekrose i kjeven

Fosfornekrose i kjeven er en dødelig yrkessykdom blant personer som arbeider med gul fosfor uten tilstrekkelig beskyttelse. Den forekom hyppigst blant ansatte i fyrstikk-industrien på 1800-tallet og tidlig på 1900-tallet. Moderne yrkes-hygiene har opphevet forholdene som førte til denne lidelsen.
Kronisk inhalering av dampen fra gul fosfor, som var hovedingrediensen i de fleste fyrstikker som ble produsert fra 1840-tallet frem til 1910-tallet, forårsaket en avleiring av fosfor i kjeve-beinene. Det forårsaket også alvorlig hjerneskade. Arbeiderne som ble rammet, fikk først en intens tannverk og opphovning av tannkjøttet. Over tid begynte kjevebeinet å utvikle en verkebyll, som både var svært smertefull og som deformerte pasientens ansikt. Dreneringen av døende beinvev fra kjeven skapte også en plagsom stank. Kjevebeinet råtnet gradvis bort og glødet i en grønn-hvit farge i mørket. Kirurgiske inngrep i form av å fjerne hele kjevebeinet kan på dette stadium av sykdomsforløpet redde pasientens liv. I motsatt fall fører sykdommen uunngåelig til dødsfall som skyldes multippel organ-dynsfunksjon syndrom.
Frelsesarméen var en viktig bidragsyter i å endre arbeidsforholdene i fabrikkene, slik at årsakene til sykdommen ble opphevet. I mange land var det nødvendig med forbud mot bruk av gul fosfor, for å tvinge en motvillig fyrstikk-industri til å fjerne årsakene til sykdommen.
Bruken av hvit fosfor i fyrstikkproduksjon ble forbudt ved Bernkonvensjonen av 1906.
Indre Fosen (valgkrets)

Indre Fosen var en valgkrets i Søndre Trondhjems amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Indre Fosen valgte således én representant og én personlig vararepresentant.
Valgkretsen Indre Fosen bestod av herredene Nes, Bjugn, Skjørn/Stjørna, Hevne/Hemne, Agdenes, Ørlandet, Rissen, Lensviken, Heim fra 1912 og Stadsbygden/Statsbygd med rundt 20 000 innbyggere og 9 000 stemmeberettigede etter innføringen av kvinnelig stemmerett.